У 2002 г. у в.Вароны Віцебскага раёна пабудаваны храм у гонар Фальковіцкай іконы Божай Маці. Цэзарская ікона Божай Маці. Ікона знаходзілася ў Спаса-Праабражэнскай царкве мястэчка Усвяты Віцебскай епархіі. Была знойдзена ў сярэдзіне 12-га ст. паблізу могілкавай царквы ў мясцовасці Бор, таму часам называецца Борскаю. У 1859 г. ва Усвятах і ваколіцах лютавала эпідэмія халеры. Мясцовыя людзі шукалі заступніцтва ў Божай Маці. Калі яны абышлі ўсю мясцовасць хрэсным ходам з гэтай іконай, то эпідэмія пачала слабець і ў хуткім часе зусім спынілася. У памяць пра гэтае збаўленне з 1863 г. устаноўлены дзень святкавання іконы — 12 чэрвеня. Ікона старажытнарускага пісьма, упрыгожана срэбным акладам з вызалачанымі вянцамі.